Catarroja publica el ban faller per a les Falles 2023
20 gen. 2023

L'Ajuntament de Catarroja ha donat a conéixer a la població les normes reguladores que tindran lloc durant les festes falleres de 2023. L'ús de la pirotècnia, el respecte del descans, la ubicació de carpes i zones d'alimentació, així com el treball comú pel respecte a les persones o la lluita contra les conductes sexistes són algunes de les accions que des del consistori es volen regular per a tindre una festa basada en el respecte, però sense oblidar el component de celebració ineludible en aquest acte tan impregnat en l'ADN de les catarrogines i els catarrogins.

Any rere any, el ban faller, reglament que es va introduir amb l’actual equip de govern es perfecciona per adaptar-ho a les noves realitats. Si l’any passat va ser la regulació de l’us de les mascaretes per la pandèmia de la COVID19, enguany s’ha volgut treballar sobre l’estalvi energètic, regulant l’us de l’enllumenat dels monuments que no es podrà encendre fins al 10 de març. També fixa com a data de 31 de gener de 2023 el límit per a la sol·licitud de permisos per part de les comissions.

“El Ban Faller és fruit del treball amb els col·lectius, pensant en la convivència entre festa, tradició i dret al descans durant les celebracions falleres. Cal regular tota activitat que es produisca durant aquests dies tan especials i per això des que estem al govern hem treballat un document consensuat, com és el ban faller molt exhaustiu”, explica Jesús Monzó, alcalde de Catarroja.

Pel que fa a la ubicació de les carpes que les comissions situen en la seua demarcació, enguany serà del 9 al 19 de març. D'igual forma, les comissions falleres hauran de situar en el seu entorn una zona delimitada per a la realització d'actes pirotècnics, ja siguen espectacles pirotècnics o bé el llançament de petards. En aquesta línia, durant aquestes setmanes els col·legis de Catarroja rebran la visita de la policia per a informar els més menuts de les mesures de seguretat per al llançament de material pirotècnic.

Finalment, amb l'objectiu de pacificar els horaris i tractar que convisca la festa amb el descans, s'han delimitat una sèrie d'horaris per a la realització d'activitats d'oci. Així doncs, el 10 de març, totes les activitats finalitzaran a les 02,30 h. de l'endemà. Del dia 15 al 18 de març, totes les activitats finalitzaran a les 04,00 h. de l'endemà, a les 04,30 h les carpes han d'estar recollides, buides i sense cap tipus d'activitat. Per últim, el dia 19 de març, fins a la finalització de la Cremà.

D’altra banda, l'horari que s’estableix per a la realització d’activitats infantils i altres activitats relacionades, és de 10h. a 14 h. i de 17h. a 20 h., quedant sense activitat en l'interval de temps de 14.00 fins les 17.00 h per descans de la ciutadania.